<classify> MAHAKAMA ya Hakimu Mkazi wa Mkoa wa Tabora imemhukumu kwenda jela miaka 30 mkazi wa Wilaya ya Sikonge, Masunga Ngele30, aliyemnajisi mwanafunzi wa darasa la pili mwenye umri wa miaka 10.Adhabu hiyo imetolewa jana na Hakimu Mkazi wa Mahakama ya Mkoa wa Tabora, Jocktan Rushwela kwa Ngele ambaye ni mkazi wa Kijiji cha Kiloleni, Kata ya Kisanga baada ya kumuona na hatia ya kutenda kosa hilo.Akitoa adhabu hiyo, Hakimu Rushwela alisema mahakama inatoa adhabu kali kwani tendo alilofanya mshitakiwa ni la kinyama na haliwezi kuvumiliwa na jamii ya kistaarabu ya wananchi wa Tanzania.Hakimu huyo aliongeza kuwa pamoja kwamba mshitakiwa ni mkosaji wa mara ya kwanza anastahili adhabu kali kwa mujibu wa sheria, ili iwe fundisho kwake na kwa wengine wenye tabia za aina hiyo.Awali, upande wa mashitaka ukiongozwa na Wakili Mercy Ngowi umeieleza Mahakama hiyo kuwa mshitakiwa alitenda kosa hilo la kinyama Desemba 13 mwaka jana, kinyume cha Kifungu Namba 15 1 a na cha pili cha Sheria ya Makosa ya Jinai ya mwaka 2012.Amesema siku hiyo wakiwa machungani, mshitakiwa alimrubuni mwanafunzi huyo jina linahifadhiwa na kumlawiti.Baada ya mahakama kumtia hatiani mshitakiwa, Wakili Ngowi aliomba itolewe adhabu kali ili kukomesha vitendo vya udhalilishaji ndani ya jamii ya Watanzania, waendelee kuishi na amani yao.  <topic>: KITAIFA 